夏蘭特大戰又腳軟 主動要求被換走
2024年04月18日 15:02
東網電視
更多新聞短片
夏蘭特今場表現令人失望。(Getty Images)
曼城喺歐聯8強出局,挪威前鋒艾寧夏蘭特表現繼續令人失望,繼首回合只得1次射門後,今仗佢5次攻門只有1次命中目標,而且兩回合加埋甩波次數(14次),竟然多過佢成功傳球次數(11次)。加時戰前被換離場,原來亦係夏蘭特主動要求。
夏蘭特入球如麻,不過佢喺大戰嘅演出就備受批評,連同上屆歐聯4強交鋒,夏蘭特近4次對皇馬錄得0入波、0助攻。德國《轉會市場》網站統計,夏蘭特今季面對英超前4名球隊,6場比賽亦只係入過1球,關鍵時刻似乎交唔到貨。
曼城喺加時展開前,用祖利安艾華利斯入替夏蘭特,領隊哥迪奧拿賽後解釋:「我哋踢緊一場神奇賽事,我本身就唔係太鍾意換人,不過夏蘭特、奇雲迪布尼同艾簡治都要求被換出,佢哋覺得唔能夠繼續比賽。」